पाएं अपने शहर की ताज़ा ख़बरें और फ्री ई-पेपरडाउनलोड करें
बल्लभगढ़. चंदावली गांव में बिजली का कनेक्शन लगवाने की एवज में एक व्यक्ति से दस हजार रुपए की रिश्वत लेने पर विजिलेंस की टीम ने बिजली निगम के जेई को रंगेहाथ गिरफ्तार कर लिया। विजिलेंस ने आरोपी जेई के खिलाफ मामला दर्ज कर लिया है।
जानकारी के मुताबिक चंदावली गांव में रहने वाले महेश कुमार ने गुड़गांव स्थित विजिलेंस के दफ्तर में लिखित शिकायत दी। उन्होंने टीम को बताया कि वह गांव में पानी का प्लांट लगा रहे हैं। इसके लिए उन्हें बिजली के कनेक्शन की जरूरत थी। उन्होंने बदरौला गांव स्थित बिजली निगम के कार्यालय में आवेदन किया। सभी औपचारिकताएं पूरी करने के बावजूद बिजली निगम के जेई अशोक कुमार खत्री उन्हें बार बार चक्कर कटवा रहे थे।
पिछले दिनों उन्होंने जेई से इस बारे में बात की तो वह कनेक्शन लगवाने के नाम पर उनसे दस हजार रुपए की रिश्वत मांगने लगे। महेश ने जेई को पैसे देने की बात स्वीकार करने के बाद विजिलेंस से शिकायत कर दी। अधिकारियों ने विजिलेंस के निरीक्षक कृष्ण कुमार को छापा मारने के आदेश दे दिए। निरीक्षक कृष्ण कुमार ने टीम गठित करने के बाद महेश को दस हजार रुपए के पाउडर लगे नोट देकर भेज दिया।
टीम के साथ तहसीलदार बिजेंद्र राणा को ड्यूटी मजिस्ट्रेट के रूप में तैनात किया गया। महेश ने कार्यालय में जाकर जेई अशोक कुमार खत्री को रुपए देने के बाद बाहर खड़ी टीम को इशारा कर दिया। टीम ने तुरंत छापा मारकर जेई को दबोच लिया। टीम ने उसके कब्जे से पाउडर लगे नोट भी बरामद कर लिए। विजिलेंस ने आरोपी के खिलाफ भ्रष्टाचार निरोधक अधिनियम की धाराओं के तहत मामला दर्ज कर लिया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn